КъБР-р электрон Iэмэпсымэхэр нэхъыфIу къэзыгъэсэбэпхэм ящыщщ
Апхуэдэу щыжаIащ псэукIэмрэ хьэрычэт лэжьыгъэмрэ егъэфIэкIуэным хуэгъэзауэ хъыбарегъащIэ технологиехэр къэгъэсэбэпынымкIэ Правительствэм и комиссэм и зэIущIэу УФ-м и Правительствэм и УнафэщI Медведев Дмитрий вэсэмахуэ иригъэкIуэкIам.
Видеоконференцым хэтащ КъБР-м и Iэтащхьэ Къанокъуэ Арсени. Къэгъэлъэгъуапхъэщ къэрал властым и федеральнэ органхэм электрон IэмалхэмкIэ ядэлэжьэнымкIэ УФ-м и субъектхэм ящыщу КъБР-м еплIанэ увыпIэр зэриIыгъыр.
Медведев Дмитрий конференцым хэтахэм ягу къигъэкIыжащ электрон правительствэ къызэгъэпэщынымкIэ федеральнэ, щIыналъэ унафэщI органхэм лэжьыгъэ пыухыкIа зэрырагъэкIуэкIар икIи электрон теплъэ яIэу цIыхухэм хуащIэ Iуэхутхьэбзэхэр нэхъыбэ зэрыхъуар. Апхуэдэу щыт пэтми, Правительствэр арэзыкъым инновацэхэм зэрыхуэкIуэ псынщIагъымкIэ. «Дэ зэтедгъэувэн хуейщ къэралым зыпащIэнымкIэ цIыхухэм я дежкIэ нэхъ къезэгъ Iэмалхэр. Апхуэдэм деж къэралым и цIэкIэ къэувыр электрон правительствэрщ. Апхуэдэу щыщыткIэ а IэнатIэр зэкъуэту, къытызогъэзэжри, Iыхьэ-Iыхьэу мыгуэшауэ, атIэ зэкъуэту щытын хуейщ», — жиIащ Правительствэм и Iэтащхьэм икIи конференцым хэтахэм гъуэрыгъуэурэ еупщIащ зэфIагъэкIахэмкIэ.
Премьерым жиIащ Къэрал Iуэхутхьэбзэхэм я портал зэгуэтым зэрызыщрагъэтх хабзэхэр нэхъ къызэрыгуэкI щIыным теухуа унафэм жэпуэгъуэ мазэм Iэ зэрыщIидзар.
Видеоконференцым апхуэдэу щыхэплъащ къэрал къулыкъухэр зезыхьэ лэжьакIуэхэр зэрагъэхьэзырымрэ IэнатIэхэм зэрагъэувымрэ. «ЦIыхухэм Iэмал яIэн хуейщ къэрал органхэр лэжьакIуэкIэ къызэрызэгъэпэщам, яхуримыкъу къулыкъущIэхэм ятеухуа информацэм сытым дежи щыгъуазэ защIыну»,- къыхигъэщхьэхукIащ Медведев Дмитрий.
КъБР-м и Iэтащхьэмрэ
Правительствэмрэ я
пресс-IуэхущIапIэ.
